PYLON โกยกำไร Q3 โตสนั่น 121 เท่าตัว พร้อมตุน “แบ็กล็อก” 1.5 พันล้าน
PYLON งบไตรมาส 3/65 โชว์กำไร 41 ล้านบาท เติบโต 12,125% จากช่วงปีก่อน 0.34 ล้านบาท ดันงวด 9 เดือนแรก กำไร 117 ล้านบาท เดินหน้าประมูลงานใหม่ หลังปัจจุบันตุนแบ็กล็อก 1,500 ล้านบาท ซึ่งจะทยอยรับรู้รายได้ตั้งแต่ปลายปีนี้  
PYLON โกยกำไรไตรมาส 3/65 เติบโต 121 เท่าตัว ขณะที่ปัจจุบันมีงานในมือมูลค่า 1,500 ล้านบาท
15 พ.ย. 2565

ดร.ชเนศวร์  แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON ผู้ประกอบการธุรกิจ เปิดเผยว่า ผลประกอบการของบริษัทฯ และบริษัทย่อยในงวดไตรมาส 3 ปี 65 มีกำไรสุทธิอยู่ที่ 41.22 ล้านบาท เพิ่มขึ้น 40.89ล้านบาท หรือเพิ่มขึ้น12,125.39% เมื่อเทียบกับงวดเดียวกันของปีก่อน มีกำไรสุทธิ 0.34 ล้านบาท ซึ่งบริษัทมีรายได้รวมจากการให้บริการ 261.93 ล้านบาท เพิ่มขึ้นจากงวดเดียวกันของปีก่อน 86.46 ล้านบาท หรือเพิ่มขึ้น 49.28%
ขณะที่ผลประกอบการงวด 9 เดือนแรกของปีนี้ บริษัทฯและบริษัทย่อย มีกำไรสุทธิ 116.75 ล้านบาท เพิ่มขึ้น 94.18 ล้านบาท หรือเพิ่มขึ้น 417.22% เมื่อเทียบกับงวดเดียวกันของปีก่อน มีกำไรสุทธิ 22.57 ล้านบาท โดยมีรายได้รวมจากการให้บริการ 988.12 ล้านบาท เพิ่มขึ้นจากงวดเดียวกันของปีก่อน 447.49 ล้านบาท หรือเพิ่มขึ้นร้อยละ 82.77
โดยประเมินภาพรวมธุรกิจในปีนี้ช่วง 9 เดือนแรกที่ผ่านมา ผลงานออกมาเป็นที่น่าพอใจ โดยมีแรงหนุนจากการรับรู้รายได้จาก Backlog ที่อยู่ระดับสูง แม้สถานการณ์สงครามและราคาน้ำมันแพงเป็นปัจจัยลบ แต่บริษัทยังสามารถบริหารต้นทุนได้ค่อนข้างดี ส่วนช่วงโค้งสุดท้ายของปีนี้แนวโน้มอุตสาหกรรมก่อสร้างเริ่มฟื้นตัวบรรยากาศการลงทุนของผู้ประกอบการเริ่มคึกคักมากขึ้นเป็นผลบวกต่อ PYLON โดยบริษัทยังมุ่งเน้นรับงานโครงการใหม่ๆเข้ามาอย่างต่อเนื่องในช่วงที่ผ่านมาส่งผลให้ปัจจุบันมีงานในมือ (Backlog) แข็งแกร่งอยู่ที่ราว 1,500 ล้านบาท ซึ่งเป็นระดับที่สูงสุดเป็นประวัติการณ์
นอกจากนี้ บริษัทฯยังเข้าประมูลงานโครงการใหม่อย่างต่อเนื่อง ทั้งงานของภาครัฐและภาคเอกชนโดยจะเน้นโครงการที่มีศักยภาพ โดยมีโอกาสได้งานเพิ่ม ซึ่งจะช่วยเพิ่มปริมาณงานในมือ (Backlog) ให้แข็งแกร่งยิ่งขึ้น